ธปท.เผยเงินทุนต่างชาติสุทธิยังไหลเข้า
ธปท.ชี้เงินทุนต่างชาติสุทธิยังไหลเข้า เผยเข้าลงทุนในตลาดพันธบัตรมากกว่าตลาดหุ้น
16 ก.พ. 2555

ธปท.ชี้เงินทุนต่างชาติสุทธิยังไหลเข้า เผยเข้าลงทุนในตลาดพันธบัตรมากกว่าตลาดหุ้น 
นางผ่องเพ้ญ เรืองวีรยุทธ ผู้ช่วยผู้ว่าการ สายตลาดการเงิน ธนาคารแห่งประเทศไทย(ธปท.) กล่าวว่า จากต้นปีถึงปัจจุบันเงินทุนต่างชาติยังไหลเข้าไทยสุทธิเป็นบวก แต่บวกไม่มากนัก โดยการไหลเข้ามาของเงินทุนต่างชาติจะเลือกเข้าลงทุนทั้งในตลาดพันธบัตรและตลาดหุ้น แต่จะเข้าตลาดพันธบัตรมากกว่า 
“เงินทุนจากต่างชาติยังไหลเข้าต่อเนื่อง สุทธิเป็นบวก แต่ใน 1-2 วันที่ผ่านมานี้ ยังไหลเข้าไม่มากนัก”นางผ่องเพ้ญกล่าว
ทั้งนี้ ก่อนหน้านี้เงินทุนต่างชาติจะไหลเข้ามาในภูมิภาคเอเซียและไทยมากขึ้น เนื่องจากยุโรปมีปัญหาในเรื่องการแก้ปัญหาหนี้สาธารณะ โดยเฉพาะหนี้ของกรีซที่ล่าสุดคาดว่าการหารือเพื่อแก้ปัญหาจะเลื่อนออกไปอีก ซึ่งปัญหายุโรปมีผลทำให้ค่าเงินบาทปรับตัวอ่อนค่าลงตามสกุลเงินยูโรด้วย